Ir-Regolament tal-Kummissjoni (KE) Nru 754/2004
tal-15 ta'April 2004
dwar il-klassifika ta' ċerta merkanzija fin-Nomenklatura Magħquda
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar it-tariffa u n-nomenklatura statistika u dwar it-Tariffa Komuni tad-Dwana [1], u b'mod partikolari l-Artikolu 9(1)(a) tagħha,
Billi:
(1) Sabiex tiġi żgurata applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, huwa neċessarju li jiġu adottati miżuri dwar il-klassifika tal-merkanzija msemmija fl-Anness ta' dan ir-Regolament.
(2) Ir-Regolament (KEE) Nru 2658/87 jistabbilixxi r-regoli ġenerali għall-interpretazzjoni tan-Nomenklatura Magħquda. Dawk ir-regoli jgħoddu wkoll għal kwalunkwe nomenklatura oħra li tkun totalment jew parzjalment ibbażata fuqha jew li żżid magħha xi suddiviżjoni u li tiġi stabbilita b'disposizzjonijiet Komunitarji speċifiċi, bil-għan ta' l-applikazzjoni ta' miżuri tat-tariffa u ta' miżuri oħra li għandhom x'jaqsmu ma' kummerċ tal-merkanzija.
(3) Skond dawk ir-regoli ġenerali, il-merkanzija deskritta fil-kolonna 1 tat-tabella li tidher fl-Anness għandha tiġi kklassifikata taħt il-kodiċi NM indikat fil-kolonna 2, bis-saħħa tar-raġunijiet spjegati fil-kolonna 3.
(4) Huwa approprjat li jiġi pprovdut li informazzjoni vinkolanti tat-tariffa li tkun inħarġet mill-awtoritajiet doganali ta' Stat Membri fir-rigward tal-klassifika ta' merkanzija fin-Nomenklatura Magħquda iżda li ma tkunx skond dan ir-Regolament tista, għal perjodu ta' tliet xhur, tkompli tiġi invokata mid-detentur, taħt l-Artikolu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi tad-Dwana tal-Komunità [2].
(5) Il-miżuri previsti f'dan ir-Regolament huma bi qbil ma' l-opinjoni tal-Kumitat tal-Kodiċi tad-Dwana,
ADOTTAT DAN IR-REGOLAMENT:
Artikolu 1
Il-merkanzija deskritta fil-kolonna 1 tat-tabella li tidher fl-Anness għandha tiġi kklassifikata fin-Nomenklatura Magħquda taħt il-kodiċi NM indikat fil-kolonna 2.
Artikolu 2
Informazzjoni vinkolanti dwar it-tariffa maħruġa mill-awtoritajiet doganali ta' Stati Membri, li ma tkunx skond dan ir-Regolament, tista' tkompli tiġi invokata għal perjodu ta' tliet xhur taħt l-Artikolu 12(6) tar-Regolamenti (KEE) Nru 2913/92.
Artikolu 3
Dan ir-Regolament għandu jidżol fis-seħħ fl-għoxrin jum li jiġi wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-15 ta' April 2004.